Ühes asjas olen ma oma austatud õpetajaga aga täiesti ühel meelel: kolmeaastane bakalaureuseõpe ei anna täisväärtuslikku kõrgharidust. Mõnel erialal, nagu näiteks psühholoogias, ei anna isegi viis aastat võimalust kõrgharitud isikuna kutselise psühholoogi ametis  iseseisvalt tegutseda. Euroopa riigid on ammu kokku leppinud, et kutselise psühholoogina tegutsemiseks on tarvis õppida minimaalselt kuus aastat, kusjuures viimasel aastal tehakse erialast tööd juhendaja valvsa pilgu all. Tartu ülikool pole kunagi varjanud, et kolm esimest aastat on vaid vahepeatus ja kõrgharidus selle sõna otseses tähenduses algab magistrikraadiga. Ma ei saa aru, miks peaks viiekümneliikmeline Tartu ülikooli teadlasi ja üliõpilasi koondav ülikooli nõukogu paluma rahvalt vabandust ja ise  kõrvale astuma. Bologna deklaratsioonile kirjutas alla omal ajal minister Tõnis Lukas ilmselt valitsuse ja riigikogu heakskiidul. Kui see oli Vooglaiu meelest viga, siis miks peaks Lukas üksinda selle eest vastust kandma?